14.

korostaa, että neuvotteluohjeisiin olisi sisällytettävä seuraavat näkökohdat, jotta vapaakauppasopimuksesta olisi todellista etua unionille: i) tasapuoliset toimintaedellytykset on taattava vahvoilla sitoumuksilla ja täytäntöönpanokelpoisilla määräyksillä, jotka koskevat kilpailua ja valtiontukea, asiaankuuluvia veroasioita (mukaan lukien veropetosten, veronkierron ja rahanpesun torjunta), sosiaali- ja työnormien täysimääräistä noudattamista (mukaan lukien samantasoinen suojelu ja suojatoimet sosiaalista polkumyyntiä vastaan), ympäristönsuojelua ja ilmastonmuutosta koskevia normeja, YK:n kestävän kehityksen tavoitteiden edistämistä, korkeatasoista kuluttajansuojaa ja kestävää kehitystä; määräyksillä olisi varmistettava, että normeja ei höllennetä, samalla kun annetaan kummallekin osapuolelle valtuudet muuttaa sitoumuksia ajan mittaan tiukempien vaatimusten asettamiseksi tai uusien alojen sisällyttämiseksi niihin; sitoumusten ja määräysten olisi oltava täytäntöönpanokelpoisia väliaikaisilla yksipuolisilla toimenpiteillä, vankalla riitojenratkaisumekanismilla ja oikeussuojakeinoilla dynaamisen yhdenmukaistamisen varmistamiseksi; ii) vastavuoroiset järjestelyt, jotka koskevat molempia osapuolia hyödyttävää tavaroiden, palvelujen ja julkisten hankintojen markkinoille pääsyä, ammattipätevyyden tunnustamisen ja tarvittaessa ulkomaisia suoria sijoituksia ja joista neuvotellaan Maailman kauppajärjestön (WTO) sääntöjä täysimääräisesti noudattaen; iii) molempien osapuolten sitoutuminen yhteistyön jatkamiseen vahvoihin sääntöihin perustuvan vapaan ja oikeudenmukaisen kaupan aikaansaamiseksi kansainvälisillä foorumeilla ja tehokkaan monenvälisyyden saavuttamiseksi; iv) komission olisi pyrittävä mahdollisimman laajaan tavarakauppaan ja arvioitava mahdollisia kiintiöitä ja tariffeja herkimmillä aloilla sekä tarvetta ottaa käyttöön suojalausekkeita EU:n sisämarkkinoiden eheyden suojelemiseksi; muistuttaa lisäksi, että elintarvikkeiden ja maataloustuotteiden osalta ehtona EU:n markkinoille pääsylle on se, että noudatetaan kaikkea EU-lainsäädäntöä ja kaikkia EU:n normeja, etenkin elintarviketurvallisuuden, muuntogeenisten organismien, torjunta-aineiden, maantieteellisten merkintöjen, eläinten hyvinvoinnin, tuotemerkintöjen ja jäljitettävyyden, terveys- ja kasvinsuojelunormien sekä ihmisten, eläinten ja kasvien terveyden aloilla; v) alkuperäsääntöjen olisi vastattava viimeisimpiä EU:n vapaakauppasopimuksia, ja niiden olisi perustuttava EU:n tuottajien etuihin; sopimuksessa olisi turvattava EU:n ja kolmansien maiden nykyisten kauppasuhteiden puitteet ja vältettävä kaikenlainen vapaamatkustus huolehtimalla johdonmukaisuudesta ja säilyttämällä tasapainoinen kolmansiin maihin sovellettava tariffi- ja kiintiöjärjestelmä ja tuotteiden alkuperäjärjestelmä; vi) polkumyynnin torjumista ja tasoitustulleja koskevat sitoumukset voisivat tapauksen mukaan mennä WTO:n sääntöjä pidemmälle tällä alalla; vii) palveluja koskevia sitoumuksia tehtäessä olisi pyrittävä vapauttamaan palvelukauppaa EU:n viimeaikaisten vapaakauppasopimusten pohjalta huomattavasti enemmän kuin osapuolten WTO-sitoumukset edellyttävät ja samalla olisi turvattava EU:n julkisten palvelujen korkea laatu SEUT-sopimuksen ja erityisesti yleistä etua koskevista palveluista tehdyn pöytäkirjan N:o 26 mukaisesti; audiovisuaaliset palvelut olisi lisäksi suljettava vapauttamiseen liittyvien määräysten ulkopuolelle; korostaa, että vapaakauppasopimuksen mukainen markkinoille pääsy on rajoitettua ja siihen sovelletaan aina rajoituksia, varaumia ja poikkeuksia; sen olisi katettava kaikki palvelujen tarjoamisen muodot, mukaan lukien sitoumukset, jotka koskevat luonnollisten henkilöiden liikkumista rajojen yli (muoto 4), ja määräykset, jotka liittyvät EU:n sääntöihin, työntekijöiden yhdenvertaisen kohtelun kunnioittamiseen ja ammattipätevyyden tunnustamiseen; järjestelyihin olisi sisällyttävä markkinoille pääsyä ja isäntävaltion sääntöjen mukaista kansallista kohtelua koskevia määräyksiä sen varmistamiseksi, että EU:n palveluntarjoajia kohdellaan syrjimättömästi, myös sijoittautumisen osalta; uusien järjestelyjen olisi mahdollistettava luonnollisten henkilöiden tilapäinen maahantulo ja oleskelu palveluntarjontaan liittyvää liiketoimintaa varten; viii) olisi luotava mahdollisuuksia päästä julkisten hankintojen markkinoille WTO:n julkisia hankintoja koskevan sopimuksen (GPA) sitoumusten lisäksi, jotta EU:n yrityksille taataan pääsy strategisille aloille ja EU:n julkisten hankintojen markkinoita vastaava avoimuus; ix) vahvat ja täytäntöönpanokelpoiset toimenpiteet, jotka kattavat tekijänoikeuden ja lähioikeuksien sekä tavaramerkkien kaltaisten teollis- ja tekijänoikeuksien, maantieteelliset merkinnät mukaan luettuina, tunnustamisen ja suojan EU:n nykyisen ja tulevan oikeudellisen kehyksen perusteella; x) sopimuksessa olisi vahvistettava nykyisten maantieteellisten merkintöjen suoja erosopimuksen mukaisesti ja vahvistettava tulevien maantieteellisten merkintöjen suojamekanismi, jotta varmistetaan sama suojan taso kuin erosopimuksessa; xi) sopimukseen olisi sisällytettävä kunnianhimoinen kauppaa ja sukupuolten tasa-arvoa koskeva luku; Yhdistyneen kuningaskunnan EU:sta eroamisen vaikutukset sukupuolten tasa-arvoon olisi otettava huomioon myös varmistamalla tasapuoliset toimintaedellytykset EU:n toimille, joilla suojellaan ja edistetään naisten asemaa taloudessa, esimerkiksi kun kyseessä ovat toimenpiteet sukupuolten palkkaeron torjumiseksi; xii) yleinen luku mikroyritysten ja pienten ja keskisuurten yritysten tarpeista ja eduista, jotka liittyvät markkinoille pääsyn helpottamista koskeviin kysymyksiin, esimerkiksi teknisten standardien yhteensopivuuteen ja yksinkertaistettuihin tullimenettelyihin, jotta voidaan säilyttää ja luoda konkreettisia liiketoimintamahdollisuuksia ja edistää yritysten kansainvälistymistä; xiii) jotta kauppasopimus olisi kattava, siihen on sisällytettävä määräyksiä, joilla varmistetaan, että Yhdistynyt kuningaskunta jatkaa tulevaisuudessa sääntelyn yhdenmukaistamista EU:n kanssa; kaupan helpottamiseksi olisi neuvoteltava sääntelyn johdonmukaisuutta ja tullien ulkopuolisia kaupan esteitä koskevista monialaisista kysymyksistä pitäen mielessä sääntely-yhteistyön vapaaehtoisen luonteen ja oikeuden sääntelyyn yleisen edun nimissä ja säilyttäen samalla itsenäisen sääntelyvallan ja parlamenttien oikeudet; samalla olisi muistettava, että sääntely-yhteistyötä koskevilla kauppasopimuksen määräyksillä ei voi täysin toistaa samaa kitkatonta kauppaa kuin sisämarkkinoiden jäsenyydellä; xiv) vakauden ja luotettavuuden turvaamista koskevat poikkeukset ja rajat ylittävien rahoituspalvelujen tarjoamisen rajoitukset ovat EU:n kauppasopimusten tavanomainen piirre, joiden tarkoituksena on turvata rahoitus- ja sääntelyvakaus ja varmistaa EU:n sääntelyjärjestelmän ja normien täysimääräinen noudattaminen ja soveltaminen, minkä vuoksi ne olisi sisällytettävä myös tähän sopimukseen; xv) kunnianhimoiset määräykset, joilla mahdollistetaan sähköisen kaupankäynnin kehitys, puututaan kaupan perusteettomiin esteisiin sähköisin keinoin, varmistetaan avoin, turvallinen ja luotettava verkkoympäristö yrityksille ja kuluttajille ja säännellään rajat ylittäviä tietovirtoja, mukaan lukien reilun kilpailun kaltaiset periaatteet ja rajat ylittäviä tiedonsiirtoja koskevat kunnianhimoiset säännöt, noudattaen täysin EU:n nykyisiä ja tulevia tietosuojaa ja yksityisyyttä koskevia sääntöjä ja rajoittamatta niiden soveltamista; xvi) vapaakauppasopimus johtaisi siihen, että heti tavaroiden tullessa sisämarkkinoille niille suoritettaisiin tullitarkastuksia ja todentamisia, mikä vaikuttaisi globaaleihin toimitusketjuihin ja valmistusprosesseihin; on tarpeen vahvistaa sekä tulliviranomaisten henkilöstöä että niiden teknisiä laitteita, jotta ne suoriutuvat uusista tehtävistään; tulevan sopimuksen mukaisten toimintamenettelyjen tarkoituksena on oltava unionin tavaroiden sisämarkkinoiden ja tulliliiton sääntöjen säilyttäminen; siksi on äärimmäisen tärkeää varmistaa, että tavarat ovat sisämarkkinasääntöjen mukaisia; xvii) tuotteiden markkinavalvontaa ja tiukkoja tuotestandardeja koskevan sääntelyn yhdenmukaistamisen olisi siksi oltava olennainen ja kiinteä osa Yhdistyneen kuningaskunnan kanssa tehtävää tulevaa sopimusta, jotta voidaan varmistaa tasapuoliset toimintaedellytykset EU:n yrityksille ja EU:n kuluttajien korkeatasoinen suojelu; xviii) tulliliiton sekä sen sääntöjen ja menettelyjen eheys on säilytettävä; EU:n ja Yhdistyneen kuningaskunnan välillä olisi vahvistettava oikea-aikaiset ja tehokkaat työjärjestelyt tällä alalla;